PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„ŽMOGUS IR GYVENSENA PRIEŠISTORINIŲ IR ANKSTYVŲJŲ ISTORINIŲ LAIKŲ LIETUVOJE: TĘSTINUMAS IR KAITA“**

|  |
| --- |
| **1. 2022–2026 m. mokslinių tyrimų ir eksperimentinės plėtros programos „Žmogus ir gyvensena priešistorinių ir ankstyvųjų istorinių laikų Lietuvoje: tęstinumas ir kaita“** (toliau – programa) vykdytojas – Lietuvos istorijos institutas. |
| **2. Programos tikslas** – praeities žmogaus gyvensenos kintančioje ir jo keičiamoje aplinkoje, gyvensenos kaitos ir pačios kaitos dinamikos tyrimai.Kultūra, kaip žmogaus veiklos visumos išraiška, niekada nebūna statiška, nors jos bendrų dėmenų, archeologams pažinių bruožų išskyrimas ir sukuria tarsi baigtinį jų rinkinį, kurį sąlyginai įvardijame kaip „archeologinę kultūrą“. Nuolatiniai pokyčiai ir virsmai žmonijos raidoje paliečia įvairiausius prisitaikymo prie aplinkos ir jos keitimo, ūkio modelių, technologijų, elgsenos, dvasinės kultūros ir religijos, demografijos ir kitus aspektus. Keičiasi žmonių gyvensena, materialinės kultūros, atpažįstamos per archeologinius objektus ir artefaktus, bruožai, gyvenamųjų vietų struktūros, ryšių su kaimynais pobūdis, kryptys ir jų svarba, socialinė sandara, regiono Lingua franca, papročiai, kiti bruožai, sudarantys individualią žmogaus ir kolektyvinę bendruomenės tapatybę.Tiriant šiuos pokyčius ir esminius virsmus, viena vertus, yra svarbu atsakyti į klausimus, kas juos paskatino – ar tai buvo vidinės raidos pasekmė, ar inspiracijos atėjo iš svetur; kiek pokyčiai palietė žmonių gyvenseną, gyvenimo kokybę, jų tapatybės raišką ir kurie iš šių fenomenų buvo ypač svarbūs viso ikibaltiškojo / baltiškojo arealo ar Rytų Baltijos regiono plotmėje. Kita vertus, žmonijos praeitis nėra ir nuoseklus, nenutrūkstamas ir nuolatinis virsmas. Dinamiška yra ir pati kaita. Įžvelgti šią dinamiką, identifikuoti tęstinumo ir pokyčių etapus, suvokti juos kontekste ir susieti priežasties / pasekmės ryšiais yra iššūkis materialinės kultūros liekanas tiriančiam archeologui.Lietuvos istorijos instituto Archeologijos skyriaus ilgalaikė institucinė mokslinių tyrimų ir eksperimentinės (socialinės, kultūrinės) plėtrosprograma yra sutelkta į tris pagrindinius dėmenis ir juos jungiančias grandis, jas suvokiant kaip saistančias ir priežastiniais, ir formuojančiais ryšiais, kurie neretai yra abipusiai.Pagrindinis programos dėmuo yra **žmogus** (ir atskirų individų sudaroma bendruomenė). Veikiamas supančios gamtos (ir ją adaptuodamas), socialinės ir kultūrinės aplinkos (prekybos, idėjų mainų, konkurencijos, konfliktų ir kt.) jis formuoja savo unikalią **gyvenseną** – kultūrą (ūkio ir elgsenos modelius, technologijas, socialinę organizaciją, dvasinę kultūrą, tapatybę). Dėl įvairių vidinių ir išorinių priežasčių (vidinės raidos, iššūkių ir pasiekimų, išorės įtakų ar telktis verčiančio spaudimo) gyvensena kinta. Ši **kaita** (virsmas, nuoseklūs pokyčiai ar tęstinumo etapai), įsikūnijusi statiškame materialiame archeologiniame pavelde yra pagrindinė visų programos dalyvių numatomus tyrimus jungianti grandis.Vykdant programą, bus tiriamas platus temų ratas, susitelkiant į kultūros raidą ir jos dinamiką, pokyčių momentus, jų priežastis ir padarinius. Programos tikslas nėra baigtinis atskirų temų ištirtumas, kuris ir nėra įmanomas archeologinio pažinimo procese. Programa siekiama prisidėti prie praeities, kaip nuolatinės kaitos rezultato, apibūdinimo, žvelgiant į ją per priežasties ir pasekmės prizmę.Programos temos chronologiškai apims laikotarpį nuo akmens amžiaus iki viduramžių – ankstyvųjų naujųjų laikų. Atskiras dėmesys bus skiriamas archyvinei archeologijai (reikšmingų duomenų ir radinių paieškai archyvuose ir muziejuose) bei su vykdomais tyrimais susijusių šaltinių (archeologinių tyrimų medžiagos) publikavimui, archeologijos mokslo istorijai. |
| **3. Programos uždaviniai:**1. Gamtinės aplinkos ir jos įtakos gyvensenai, apgyvendinimo, gyvenamųjų erdvių, jų sistemų, formavimosi procesų, įvairių postdepozicinių procesų ir veiksnių tyrimai.
2. Gyvensenos ir kasdienybės tyrimai, ūkio ir ūkio modelių, gamtinės aplinkos adaptavimo ūkinei veiklai ir gyvenimui tyrimai.
3. Technologijų, amatų, technologinių inovacijų, jų sklaidos tyrimai, komunikacijos, mainų ir prekybos, kultūrinių inovacijų plitimo tyrimai.
4. Socialinės organizacijos, hierarchijos, socialinių santykių, socialinių transformacijų ir raidos, jų ryšio su vidaus ir išorės veiksniais tyrimai; konfliktų ir karybos tyrimai.
5. Elgsenos modelių, tapatybės, ideologijos, papročių ir ritualų tyrimai.
6. Archeologinių tyrimų ir archyvinės medžiagos publikavimas.
 |
| **4. Metodologinis tyrimų pagrindimas**Programos metu vienas pagrindinių iššūkių bus riboti finansiniai ištekliai, būtini tarpdisciplininiams tyrimams. Todėl daugiausia bus taikomi tik žmogiškųjų išteklių reikalaujantys ir Lietuvos istorijos instituto turima materialine baze, licencijuota ar kita prieinama programine įranga paremti tyrimų metodai: chronologijos, tipologijos studijos, koreliacija, seriacija, archeologinių vietovių ir radinių duomenų bazių sudarymas, duomenų analizė, apdorojimas statistiniais metodais, archeologinių tyrimų metu sukauptos medžiagos ir archyvinių duomenų apie archeologines radimvietes stratigrafinė, planigrafinė ir kt. analizė, analitinis, palyginamasis, dedukcinis metodai, erdvinė analizė (GIS) naudojant įvairius sluoksnius (įvairaus laikotarpio aerofotografijas ir ortofotografijas, LiDAR, istorinę kartografinę medžiagą ir kt.), geofizikiniai tyrimai (magnetometru, georadaru), grunto chemijos tyrimai ir kt.Pagal galimybes ir poreikius gali būti organizuojami archeologiniai tyrimai (detalieji archeologiniai tyrimai, žvalgomieji archeologiniai tyrimai ar archeologiniai žvalgymai). Jų tikslai potencialiai gali būti derinami su užsakomųjų archeologinių tyrimų tikslais.Turint galimybių (finansinių resursų) numatoma naudoti fizikinius ir gamtos mokslų metodus: radiokarboninį (AMS) datavimą, stabiliųjų izotopų tyrimus, zooarcheologinę ir antropologinę analizę, archeobotaninius, palinologinius, dendrologinius, archeometalurginius tyrimus ir kt. Programos rėmuose galimybių pasitelkti tokių tyrimų rezultatus bus ieškoma naudojantis Lietuvos istorijos instituto finansiniais ištekliais, dirbant su medžiaga, sukaupta užsakomųjų archeologinių tyrimų ar mokslinių tyrimų projektų metu, bei kaip suinteresuotus mokslinių tyrimų partnerius siekiant įtraukti gamtos ir tiksliųjų mokslų atstovus. |
| **5**. **Tyrimų etapai ir jų charakteristika; detalus įgyvendinimo planas** Programos metu atskirų Lietuvos priešistorės ir istorijos laikotarpių (akmens amžiaus, ankstyvojo metalų laikotarpio, geležies amžiaus, viduramžių, ankstyvųjų naujųjų laikų) specialistai / tyrėjai, naudodami tiek ankstesnių tyrimų įdirbį, tiek naujai sukauptus mokslinius duomenis, turimus išteklius bei naujausius ir šiuo metu Lietuvoje prieinamus tyrimų metodus (žr. punktą Nr. 4) paraleliai vykdys mokslinius tyrimus, realizuodami programos uždavinius.Pirmieji dveji-treji programos vykdymo metai (2022–2023/2024 m.) bus skirti daugiau darbui su ankstesnių tyrimų metu sukaupta medžiaga (archeologinių tyrimų medžiaga, rengiamomis publikacijomis, turimais gamtamokslinių tyrimų duomenimis), dalies mokslo darbų, vykdytų ilgalaikės institucinės mokslinių tyrimų ir eksperimentinės (socialinės, kultūrinės) plėtros programos „Tūkstantmečiai iki valstybės. Priešistorinių bendruomenių daugiasluoksniai tyrimai“ rėmuose, tąsai ar plėtojimui, naujų duomenų bazių kūrimui, jų apdorojimui, su metodologija ir ištirtumo problemomis skirtoms temoms.Vėlesni programos vykdymo metai (2024/2025–2026 m.) bus skirti daugiau naujai sukauptų duomenų analizei, jais paremtiems tyrimams, apibendrinamojo pobūdžio darbams.Orientacinis programos uždavinių pasiskirstymas:Temos ir tyrimai (vyr. m. d., 1 etatas):Virsmai medžiaginėje ir paprotinėje kultūroje *versus* jų tęstinumai ankstyvuoju ir vėlyvuoju romėniškuoju laikotarpiu, ankstyvaisiais tautų kraustymosi laikais; Vakarų baltų „avangardinių“ ir „periferinių“ arealų bruožai archeologinėje medžiagoje; Romos imperijos provincijų ir kaimyninių Europos Barbaricumo regionų vaidmuo, keičiantis tam tikriems gyvensenos ir technologijų raidos aspektams Rytų Baltijos regione. Tikslas – atskleisti dabartinės Lietuvos ir Rytų Baltijos regiono gyventojų gyvensenos tęstinumo ir kaitos aspektus Romos imperijos provincijų ir Europos Barbaricumo kontekste (I–VI a.).Programos vykdymo metais bus parengti ir atiduoti spaudai 8 straipsniai.2022 m.: straipsnis, skirtas importinių romėniškų provincijų stiklo karolių importui Lietuvoje ir apvarų kaitai;2023–2024 m.: 4 straipsniai, skirti stilistinių / technologinių idėjų iš Europos Barbaricumo ir Romos imperijos adaptavimo Vakarų baltų arealuose analizei (pagal pasirinktas artefaktų kategorijas), laidojimo ritualams ir gyvensenos bei socialinių taisyklių aspindžiams juose;2025–2026 m. 3 straipsniai, skirti tokioms tyrinėjamų laikotarpių raktinėms problemoms kaip perėjimas iš ankstyvojo į vėlyvąjį romėniškąjį laikotarpį, mįslingoji fazė C3–C/D baltų žemėse (IV a.), Vakarų baltų kultūros atvirumo technologinėms naujovėms ir konservatyvumo santykis, Vakarų baltų tapatybės aspektai. Temos ir tyrimai (vyr. m. d., 1 etatas):Ši tema skirta bronzos kaip naujovės fenomenui, jos atsiradimui ir plitimui Europoje bei įtakos socialinei raidai nagrinėjimui. Bus keliami metalurgijos intensyvumo, jos svarbos kitimo bronzos amžiuje ir metalo asimiliacijos specifikos klausimai. Studijoje bus išsiaiškinta, kaip technologinės naujovės paveikė įvairias žmogaus gyvenimo sritis. Tai taip pat parodys, kad bronzos amžiaus technologijos yra socialinis reiškinys, o jos atsiradimas ir plėtra priklausė nuo įvairių kultūrinių tradicijų, egzistuojančių skirtinguose regionuose.Programos vykdymo metais bus publikuoti ar įteikti spaudai mažiausiai 5 straipsniai ir parengta 1 monografija.2022 m.:straipsnis apie metalurgijos idėjų plitimą;2023 m.: straipsnis apie gyvenimo vietos pasirinkimą bronzos amžiuje;2024 m.: straipsnis apie naujovių plitimą archeologijos teorijoje;2025 m.: straipsnis apie tvarumą ir medžiagų perdirbimą bronzos amžiuje;2026 m.: straipsnis apie mainų ir prekybos struktūras bronzos amžiuje;2022–2026 m.: monografija.Temos ir tyrimai (m. d., 1 etatas):Lietuvos geležies amžiaus (romėniškojo laikotarpio – vikingų laikotarpio) tyrimai, laidojimo paminklai; Lietuva kultūrinių ir socialinių transformacijų erdvėje, tautų kraustymosi laikotarpio procesų atspindžiai Lietuvoje, įtakų ar imigracijų kryptys; geležies amžiaus procesų chronologijos verifikavimas naujausių tyrimų duomenimis; Rytų Lietuva geležies amžiuje.Programos vykdymo metais bus publikuoti ar įteikti spaudai 6 straipsniai.2022 m.: straipsnis „Mirusiųjų deginimo papročio plitimas Rytų Lietuvoje: naujas chronologinis modelis“;2022–2023 m.: straipsnis apie žmonių kaulų iš Lietuvos laidojimo paminklų C ir N stabiliųjų izotopų tyrimus (su bendraautoriais);2023 m.: atsižvelgiant į finansines galimybes – straipsnis apie migracijas Tautų kraustymosi laikotarpiu Sr stabiliųjų izotopų duomenimis;2024–2026 m.: 3 straipsniai programos uždavinių temomis.Temos ir tyrimai (vyr. m. d., 1 etatas):Neolitizacija ir žemės ūkio raida pietryčių Baltijos priešistorėje; subneolito, neolito ir bronzos amžiaus bendruomenių mityba; kultūros ir ekonomikos lūžiai bei tęstinumas; keramikos sekos ir chronologija.Programos vykdymo metais bus parengta 1 monografija (su bendraautoriais) ir mažiausiai 6 straipsniai (su bendraautoriais).2022 m.: straipsnis „Vilūnų 4 ir 5 mezolito ir bronzos amžiaus senovės gyvenvietės“; straipsnis „Towards better understanding economy and culture of the Late Bronze Age in the Southeastern Baltic: Tarbiškės settlements“; straipsnis apie Kakliniškių 7 bronzos amžiaus gyvenvietę; straipsnis apie Skudenių romėniškojo laikotarpio gyvenvietę (visi su bendraautoriais);2023–2024 m.: monografija „GIPL Archeologija. Lietuvos istorijos instituto archeologiniai tyrimai Lietuvos-Lenkijos dujotiekio trasoje 2020-2021 m.“ (su bendraautoriais);2025–2026 m.: mažiausiai 2 straipsniai individualiomis temomis.Temos ir tyrimai (j. m. d., 1 etatas):Rytų Baltijos regionas, daugiausiai dėmesio skiriant Šiaurės Rytų Lietuvai, įtvirtintos gyvenvietės, gyvenvietės ir veiklos zonos, ekonomika, paleodieta, žmonių elgsenos modeliai ir jų kultūrinės išraiškos, eksperimentinė archeologija. Tikslas – ištirti įtvirtintų gyvenviečių Rytų Baltijos regione raidą ir bendruomenių elgseną bronzos amžiuje ir ikiromėniškajame geležies amžiuje.Programos vykdymo metais numatoma parengti 1 monografiją ir 4 straipsnius.2022 m.: straipsnis „Persistency of isotopic values in organic residue formation process demonstrated by series of cooking experiments with mixed foodstuff recipes using replica archaeological pots“;2023 m.: monografija (rengiamos daktaro disertacijos pagrindu) „Įtvirtintų gyvenviečių bendruomenių elgsena Rytų Baltijos regione 1100–450 cal BC“;2023–2025 m.: straipsnis eksperimentinių tyrimų pagrindu;2024–2025 m.: straipsnis, skirtas ežerų salų funkcinei raidai priešistorėje aptarti;2025–2026 m.: straipsnis, skirtas stilistinių elementų keramikoje indeksui pritaikyti.Temos ir tyrimai (m. d., 1 etatas):Lietuvos geležies amžiaus tyrimai, geležies gavyba ir jos technologijos, metalurginės atliekos ir jų radimo kontekstai kaip pagrindas įvertinti geležies gavybos apdirbimo amatą, jo apimtis ir profesionalumą lokaliose geležies amžiaus bendruomenėse (metodai: magnetinio imlumo tyrimai ir jų interpretacija; metalurginių atliekų elementinės sudėties ir mineralogijos tyrimai ir jų interpretacija; pasirinktų vietovių toponimikos analizė ir jų interpretacija; geležies gavybos radimviečių archeologinės medžiagos erdvinė ir tipologinė analizės ir jų interpretacija).Programos vykdymo metais numatoma publikuoti ar parengti mažiausiai 4 straipsnius.2022–2023 m.: straipsnis (arba 2 straipsniai ) apie neinvazinių ir mažai invazinių metodų panaudojimą žvalgant geležies gavybos vietas;2023*–*2024 m.: straipsnis apie metalurgines atliekas ir jų kilmės vietos lokalizavimo galimybes;2024–2025 m.: straipsnis (arba 2 straipsniai ) apie metalurginę veiklą ir kraštovaizdį: gamtinius ir kultūrinius kontekstus;2026 m.: straipsnis apie metalurginės veiklos pėdsakus Lietuvos gyvenvietėse.Temos ir tyrimai (m. d., 1 etatas):2020–2021 m. buvo parengta spaudai mokslinio šaltinio ,,Griežės kapinynas“ pirmoji dalis ,,Archeologiniai tyrinėjimai“, kurią sudaro: 1. Kasinėjimų eiga; 2. Kapų duobės; 3. *Lobiai*; 4. Kitos struktūros su radiniais; 5. Griautiniai kapai; 6. Simboliniai kapai; 7. Pavieniai radiniai; 8. Radinių sąrašas. Kartu su tekstine dalimi parengtos spaudai visiškai suskaitmenintos, sumaketuotos, retušuotos 248 iliustracijos su išsamiais aprašais.2022–2026 m. ilgalaikėje programoje numatyta parengti antrąją mokslinio šaltinio ,,Griežės kapinynas“ dalį, kurią sudarys tekstai su gausiomis radinių iliustracijomis: I. Struktūros (1. Kremacija ir aukojimas; 2. Kenotafai; 3. *Lobiai*; 4. Ietigaliais nužymėtos struktūrų ribos; 5. Inhumacija ir nedeginti kūdikių kaulai); II. Radinių klasifikavimas ir jų chronologija (1. Ginklai; 2. Raitelių ekipuotė; 3. Žirgų ekipuotė; 4. Ekipuotės ir aprangos detalės; 5. Prekybos reikmenys; 6. Papuošalai ir devocionalijos; 7. Darbo ir buities reikmenys; 8. Keramika; 9. Kiti dirbiniai).Programos vykdymo metais numatoma parengti (2025 m. pabaigoje) ir publikuoti (2026 m.) 1 monografiją (mokslinį šaltinį). Temos ir tyrimai (m. d., 1 etatas):Planuojama analizuoti visuomenės raidą per gyvenviečių ir apgyvendinimo sistemų prizmę. Gyvenviečių medžiagoje atsispindi daugialypiai gyvensenos aspektai – ūkio modeliai, socialinė santvarka, elgsena, technologijos ir daugelis kitų. Sudėtingi archeologinio konteksto formavimosi procesai lemia, kad dažniausiai šie aspektai archeologinėje medžiagoje nėra lengvai pastebimi, ir jų atskleidimas reikalauja gilesnės analizės, naujų metodų paieškos. Siekiant plėsti gyvenviečių medžiagos pažinimą, bus analizuojamos kelios konkrečios pastaraisiais metais tirtos reikšmingos informacijos galinčios suteikti gyvenvietės; tikslinama keramikos, kaip pagrindinio gyvenviečių chronologijos identifikatoriaus, tipologija; analizuojamas įvairių tyrimų metodų (kasinėjimų, vizualinių žvalgymų, geofizikinių metodų) derinimas tarpusavyje ir informatyvumas. Daugiausiai dėmesio bus skiriama Rytų Lietuvai, kur autorius turi didžiausią įdirbį.Programos vykdymo metais numatoma parengti 1 monografiją ir 7 straipsnius.2022–2023 m.: 4 straipsniai, pristatantys ir analizuojantys pastaraisiais metais tirtų svarbių temai gyvenviečių (Vilūnai, Tarbiškės, Kakliniškės 7, Skudeniai) medžiagą (su bendraautoriais).2023–2024 m.: monografija „GIPL Archeologija. Lietuvos istorijos instituto archeologiniai tyrimai Lietuvos-Lenkijos dujotiekio trasoje 2020-2021 m.“ (su bendraautoriais);2025–2026 m.: straipsnis keramikos tipologijos ir chronologijos tema (Rytų Lietuva, bronzos/geležies amžiai); straipsnis gyvenviečių tinklo (Rytų Lietuvos apgyvendinimo sistemos) tema; straipsnis urbanizacijos tema (Kernavės XIII–XIV a. miestas). |
| **6. Numatomi rezultatai**Programos vykdymo metu bus atlikti kryptingi tyrimai, realizuojant išsikeltus uždavinius. Laukiami programos moksliniai rezultatai:Parengtos 4 monografijos, publikuoti (ar įteikti spaudai) mažiausiai 36 moksliniai straipsniai recenzuojamuose mokslo leidiniuose (didžioji dalis – tarptautiniuose mokslo leidiniuose). Dalis straipsnių bus rengiami autorių grupių, bendradarbiaujant tiek Lietuvos istorijos instituto Archeologijos skyriaus mokslininkams, tiek ir su kitų Lietuvos ar užsienio mokslo institucijų atstovais.Perskaityta mažiausiai 30 pranešimų tarptautinėse mokslinėse konferencijose, iš jų mažiausiai 15 – užsienyje.Surinkti ir parengti spaudai 5 mokslo žurnalo „Lietuvos archeologija“ tomai (po vieną kiekvienais metais).Programos dalyviai atsiskaitys moksline produkcija pagal Lietuvos istorijos instituto mokslo darbuotojų ir kitų tyrėjų pareigybių kvalifikacinių reikalavimų aprašo normas. |
| **7. Rezultatų sklaidos priemonės**Programos metu atlikti tyrimai ir jų rezultatai bus publikuojami tiek nacionaliniuose (pvz., „Lietuvos archeologija“, „Archaeologia Baltica“, „Archaeologia Lituana“), tiek užsienio tarptautiniuose recenzuojamuose moksliniuose leidiniuose. Numatoma, kad dalis darbų bus publikuojami į *Elsevier Scopus* ir / ar *Clarivate Analytics Web of Science* **tarptautines mokslinių publikacijų bazes įtrauktuose mokslo žurnaluose. Tyrimai bus** pristatomi regioninėse ir tarptautinėse mokslinėse konferencijose, orientuojantis į renginius, turinčius plačią auditoriją (pvz., Europos archeologų asociacijos kasmetinius susitikimus). Adaptuoti tyrimų rezultatai bus pristatomi plačiajai visuomenei tam skirtose paskaitose, renginiuose, pagal galimybes – radijo ir televizijos laidose, internetinės žiniasklaidos priemonėse, publikuojami populiariojoje ir lokalioje spaudoje. Neatsiliekant nuo nūdienos realijų ir siekiant pasiekti kuo didesnę auditoriją, ketinama tyrimus anonsuoti, apibendrintus jų rezultatus, atradimus skelbti socialiniuose tinkluose. |

**8. Programai vykdyti skirtos lėšos** 985 000,00 Eur (devyni šimtai aštuoniasdešimt penki tūkstančiai eurų, 00 ct).

|  |  |  |  |  |  |  |
| --- | --- | --- | --- | --- | --- | --- |
|  | 2022 m. | 2023 m. | 2024 m. | 2025 m. | 2026 m. | Visai programai Eur |
| Lėšos programai vykdyti  | 197 000 | 197 000 | 197 000 | 197 000 | 197 000 | 985 000 |
| **9.** **Programos vadovas skelbiamas** instituto interneto svetainėje www.istorija.lt. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_